als_Latn dik_Latn sag_Latn
Editoriali: Rruga e Kasapit
Vendimi i Kuvendit të Ranillugut, për emërtimin e një rruge me emrin e politikanit të urryer serb, Slobodon Milosheviq, që vdiq në Hagë pa e marrë vendimin e merituar për luftërat në ish-Jugosllavi, është një shembull skandaloz i frymës përçarëse dhe provokative që po përhap Lista Serbe, kudo që është në institucionet qendrore dhe lokale. Pas deklaratave fyese të ish-ministrit Jablanoviq, që nxiti protesta masive të cilat sollën edhe shkarkimin e tij, rasti me rrugën e Ranillugut, është tjetër nxitje tensionesh ndëretnike në Kosovë. Kuvendi Komunal i Ranillugut udhëhiqet nga Lista Serbe, një subjekt, që është tërësisht i ndikuar nga politika e Vuçiqit dhe Daçiqit, që të dy të njohur për të kaluarën e tyre ultranacionaliste, besnikërinë dhe devotshmërinë ndaj Milosheviqit. Vendit tonë mund t’i kushtojë rëndë, nëse ngjarje të tilla përsëriten edhe në të ardhmen, duke shkaktuar pakënaqësi të thella në opinionin publik. Pikërisht gjatë këtyre ditëve, kur nisin përkujtimet e të rënëve, masakrave të regjimit serb kundër shqiptarëve, të dëgjosh lajme se si rrugët në shtetin tonë emërtohen me emra që ngjallin urrejtje, është tepër e rëndë. Sidomos për të gjithë ata që kanë familjarë të vrarë apo të zhdukur, një vendim i tillë, si ai i Kuvendit të Ranillugut, është ofendues për mbarë shoqërinë. Ministritë përkatëse u përkujdesën të reagojnë, duke paralajmëruar rishqyrtimin e këtij vendimi skandaloz, por shteti duhet të garantojë mospërsëritjen e këtyre rasteve, që e lëndojnë plagën ende të hapur të luftës. Kuvendi i Kosovës duhet të miratojë një ligj të posaçëm, ku të qartësohet një herë e mirë, se të gjithë ata që fyejnë siç ishte shembulli i Jablanoviqit apo që vendosin si Kuvendi i Ranillugut, do të kenë pasoja ligjore dhe do të përballen me drejtësinë. Lista serbe, e cila aktualisht është duke bojkotuar Qeverinë, duhet të mësohet ta respektojë shtetin e Kosovës, sepse nuk mund të tolerohet pafundësisht në aktet e saj të turpshme, që nuk i bëjnë nder komunitetit që përfaqëson.
als_Latn als_Latn